Саламура
Саламура се отнася до няколко различни продукта, като това, което ги свързва е разтвор с висока концентрация на сол. Името саламура най-вероятно произлиза от латинската дума за сол – salis (израз: Cum grano salis – със зърно сол, т.е. „с доза съмнение“). Тази е същата причина за имената на салама и салатата.
 1. Саламура се нарича воден разтвор на готварска сол.
 а) Тя може да бъде използвана за обработка или съхранение на различни хранителни
 б) и нехранителни органични продукти
 в) с цел запазване от действията на микроорганизми агенти на процесите на гниенето и други сапрофити.

 2. Саламура е име и на няколко различни ястия от различни краища на България.
 а) Саламура в Тетевенско е пикантна рибена чорба, която често се яде студена. Самата чорба се приготвя от домати и люти чушки с прибавяне на вода. В нея се добавят речна риба и понякога раци, изпечени отделно на скара, жар или тенекия. След сваляне от огъня се добавя счукан чесън и зелени подправки (магданоз, копър, девесил). Често се подкиселява допълнително с оцет. Саламурата е доста кисела, лютива и солена. Известна е както като мезе за ракия, така и като средство, облекчаващо махмурлука.
 б) Влашка саламура – като горната, но с пържена риба. Разликата от тетевенската рецепта е, че доматите и чушките са печени. След приготвяне е препръчително да престои една нощ, за да се освободят вкусовете.
 в) Саламура във Врачанско е пилешка чорба с печени домати и печени люти чушки. Слагат ѝ се и лук, чесън и подправки. От пилешкото най-често се ползват субпродуктите (карантия, крилца, кожички). По принцип се прави доста лютива и се соли обилно със сол и подправки.
 г) В различни краища на Северна България саламура наричат и специфичната агнешка чорба, която се прави с агнешка карантия (най-често чревца, черен и бял дроб) зеленчуци и подправки. Агнешката саламура е съпътстващо традиционно предястие по Гергьовден, когато се приготвя печено агнешко. Въпреки че оригиналните рецепи са по-близки до традиционната българска чорба, сега все по-често наричат дори саламурата „супа“, макар тя де е просто вариант на една от най-разпознаваемите български чорби, каквато е познатата шкембе чорба.

Българска кухня
Супи